VENDIM
Nr. 56, datë 26.1.2022

PËR PËRCAKTIMIN E MASAVE TË SIGURISË, PËRGJEGJËSIVE DHE MËNYRAVE TË RUAJTJES SË SIGURISË NË VEPRIMTARITË SPORTIVE DHE NDESHJET E FUTBOLLIT

Në mbështetje të nenit 100 të Kushtetutës dhe të pikës 4, të nenit 51, të ligjit nr. 79/2017, “Për sportin”, të ndryshuar, me propozimin e ministrit të Arsimit dhe Sportit e të ministrit të Brendshëm, Këshilli i Ministrave

VENDOSI:

KREU I
DISPOZITA TË PËRGJITHSHME

Neni 1
Objekti

Ky vendim përcakton masat e sigurisë, përgjegjësitë dhe mënyrat e ruajtjes së sigurisë në veprimtaritë sportive dhe ndeshjet e futbollit, me qëllim sigurimin e një mjedisi të qetë, të sigurt e mirëpritës gjatë organizimit dhe zhvillimit të tyre. 

Neni 2
Përkufizime

Për qëllimet e këtij vendimi, termat e mëposhtëm kanë këto kuptime:
a) “Dhoma e kontrollit”, dhoma e rezervuar për stafin e zyrtarët me përgjegjësi për çështjet e mbrojtjes dhe të sigurisë, që lidhen me veprimtaritë sportive, përkatësisht punonjësi i Policisë së Shtetit, përgjegjës për veprimtarinë sportive, oficeri i sigurisë i organizatës sportive, organizatore e veprimtarisë sportive, oficeri i sigurisë së mjedisit sportiv dhe stafi i tyre;
b) “Masat e sigurisë”, masat e synuara a të zbatuara me qëllim kryesor parandalimin, uljen e rrezikut dhe reagimin ndaj çdo forme dhune ose aktiviteti tjetër kriminal apo prishjeje të rendit e të sigurisë publike, të kryer në lidhje me një veprimtari sportive, brenda ose jashtë një mjedisi sportiv;
c) “Mjedis sportiv”, një hapësirë e mbuluar ose jo, e rrethuar ose jo, e destinuar për organizimin e veprimtarive sportive, si: lojëra sportive, gara sportive, palestra sportive ose fitness-i apo e përdorur përkohësisht për organizimin e veprimtarive sportive promocionale, lojërave zbavitëse dhe veprimtarive sportive rekreative;
ç) “Oficeri ndërlidhës për tifozët”, personi që vepron si pika kryesore e kontaktit për tifozët e një organizate sportive;
d) “Organizatori i veprimtarisë sportive”, një ose disa organizata sportive ose entitete të tjera, përgjegjëse për organizimin e një veprimtarie sportive;
dh) “Personeli i sigurisë”, punonjësit e Policisë së Shtetit, të Policisë Bashkiake dhe të sigurisë private, të angazhuar me ruajtjen e rendit e të sigurisë publike në një veprimtari sportive;
e) “Punonjës sigurie”, një individ i trajnuar, i cili ushtron funksionet e përcaktuara të mbrojtjes e të sigurisë në mjedisin sportiv dhe përreth tij;
ë) “Qasje e integruar”, qasja, që, pavarësisht nga qëllimi i tyre kryesor, masat e rendit, sigurisë dhe shërbimit në veprimtaritë sportive janë të ndërlidhura, në kuptimin e ndikimit, dhe të balancuara e nuk mund të projektohen dhe të zbatohen të izoluara;
f) “Sistemi i adresimit të publikut”, një sistem elektronik i altoparlantëve, i aftë për të komunikuar në çast mesazhe të qarta për të gjithë tifozët e pjesëmarrësit;
g) “Sistemi i kamerave me qark të mbyllur”, sistemi me kamera fikse me lëvizje horizontale dhe vertikale për monitorimin e tifozëve, të rrugëve, të hyrjeve dhe të zonave të shikimit brenda mjedisit sportiv.

KREU II
PËRGJEGJËSITË PËR RUAJTJEN E SIGURISË NË VEPRIMTARITË SPORTIVE

Neni 3
Detyrat e federatave shqiptare sportive

1. Federata shqiptare e një sporti të caktuar, për organizimin e veprimtarive zyrtare me karakter kombëtar dhe ndërkombëtar në Republikën e Shqipërisë, merr masa për parandalimin e dhunës, si dhe promovon fair-play-n e tolerancën.
2. Federata shqiptare e një sporti të caktuar harton rregulloren me masat e sigurisë, përgjegjësitë dhe mënyrat e ruajtjes së sigurisë në veprimtaritë sportive zyrtare, kombëtare dhe ndërkombëtare, që zhvillohen prej saj apo prej organizatave sportive, anëtare të saj, në përputhje me kategorinë e veprimtarisë sportive.
3. Rregullorja, sipas pikës 2 të këtij neni, miratohet me vendim të Asamblesë së Përgjithshme të Federatës, brenda 6 (gjashtë) muajve nga hyrja në fuqi e këtij vendimi, dhe është e detyrueshme për zbatim nga organizatat sportive, anëtare të federatës.
4. Federata shqiptare e një sporti të caktuar duhet të njoftojë ministrinë përgjegjëse për sportin, Ministrinë e Brendshme dhe Drejtorinë e Përgjithshme e Policisë së Shtetit, brenda 30 (tridhjetë) ditëve nga miratimi i rregullores, sipas përcaktimeve të këtij neni. 

Neni 4
Kategorizimi i veprimtarive sportive

Referuar rëndësisë dhe nivelit të vështirësisë në organizimin dhe në administrimin e tyre, veprimtaritë sportive kategorizohen, si më poshtë vijon:
a) Kategoria 1, veprimtaria sportive ndërkombëtare, ku parashikohet pjesëmarrje masive e tifozëve dhe e pjesëmarrësve e me ndikim të madh, si dhe çdo veprimtari tjetër sportive, që klasifikohet nga organizatorët, në bashkëpunim me strukturat e Policisë së Shtetit, si veprimtari me risk të lartë;
b) Kategoria 2, veprimtaria sportive ndërkombëtare, ku parashikohet pjesëmarrje masive e tifozëve dhe e pjesëmarrësve e me ndikim rajonal apo më gjerë, apo veprimtari sportive kombëtare, ku parashikohet pjesëmarrje masive e tifozëve, e cila, nga organizatorët, në bashkëpunim me strukturat e Policisë së Shtetit, klasifikohet si veprimtari me risk të mesëm;
c) Kategoria 3, veprimtaria sportive kombëtare me pjesëmarrje të vogël tifozësh, e cila, nga organizatorët, në bashkëpunim me strukturat e Policisë së Shtetit, klasifikohet si veprimtari me risk të ulët;
ç) Kategoria 4, veprimtaria sportive lokale me pjesëmarrje të sportistëve të moshave të vogla, e cila, nga organizatorët, në bashkëpunim me strukturat e Policisë së Shtetit, klasifikohet si veprimtari me risk të ulët.

Neni 5
Oficeri i sigurisë

Për veprimtaritë sportive të kategorive 1 dhe 2 merren masat e mëposhtme për ruajtjen e sigurisë:
a) Organizatori i veprimtarisë sportive cakton oficerin e sigurisë, sipas kritereve të përcaktuara në ligjin nr. 79/2017, “Për sportin”, të ndryshuar, i cili është:
i. oficeri i sigurisë i organizatës sportive, organizatore e veprimtarisë sportive;
ii. oficeri i sigurisë i mjedisit sportiv.
b) Oficeri i sigurisë:
i. mban kontakte me autoritetet e Policisë së Shtetit, shërbimet mjekësore dhe oficerin ndërlidhës për tifozët;
ii. përgjigjet për vlerësimin dhe raportimin tek organizatori i veprimtarisë sportive, duke marrë masa që ata të mos ndikojnë në sigurinë e veprimtarisë;
iii. përgjigjet për vlerësimin dhe adresimin e rreziqeve, si dhe për marrjen e masave në koordinim me Policinë e Shtetit, shërbimet e emergjencës, autoritetet publike dhe çdo subjekt tjetër të përfshirë në menaxhimin e ngjarjes;
iv. zhvillon, zbaton e rishikon politikat dhe procedurat e mbrojtjes e të sigurisë, duke përfshirë menaxhimin dhe planifikimin e rreziqeve;
v. menaxhon operacionet e mbrojtjes e të sigurisë në veprimtarinë sportive;
vi. në bashkëpunim me organizatorin e veprimtarisë sportive, siguron që infrastruktura, sistemet dhe pajisjet e mjedisit sportiv të jenë të përshtatshme për zhvillimin e veprimtarisë sportive.

Neni 6
Bashkëpunimi me autoritetet publike

1. Organizatori i veprimtarisë sportive është përgjegjës për ndërlidhjen me autoritetet publike në territorin, ku organizohet veprimtaria sportive, për të siguruar bashkëpunimin e koordinimin me to në zbatimin e masave.
2. Në bashkëpunim me autoritetet publike, organizatori i veprimtarisë sportive përfshin procedura të qarta për çështje, që ndikojnë në menaxhimin e turmës dhe rreziqet e mbrojtjes e të sigurisë, në veçanti, të përdorimit të lëndëve piroteknike, të sjelljeve të dhunshme, raciste ose diskriminuese, në përputhje me legjislacionin.
3. Administratorët e mjediseve sportive marrin masa për caktimin e një ambienti të përshtatshëm për drejtuesit e njësisë policore për monitorimin e situatës së rendit e të sigurisë në mjedisin sportiv.

Neni 7
Detyrimi për informim

1. Organizatori i veprimtarisë sportive të kategorive 1, 2 dhe 3 njofton zyrtarisht Policinë e Shtetit për kalendarin e veprimtarive sportive para nisjes së sezonit sportiv, si dhe për çdo ndryshim të bërë gjatë sezonit.
2. Organizatori i veprimtarisë sportive të kategorive 1, 2 dhe 3 është i detyruar të njoftojë me shkrim Policinë e Shtetit dhe njësitë e qeverisjes vendore, të paktën 7 (shtatë) ditë kalendarike përpara zhvillimit të saj, me qëllim planifikimin e të gjitha masave të nevojshme të sigurisë për mbarëvajtjen e saj për:
a) vendin, datën dhe orën e organizimit të veprimtarisë; 
b) numrin e tifozëve, që priten të marrin pjesë;
c) kontaktet e nevojshme të zyrtarëve të veprimtarisë, të oficerit të sigurisë apo informacione të tjera të dobishme;
ç) shërbimin privat të sigurisë fizike (SHPSF), policinë bashkiake apo shoqatën e vullnetarëve, agjenci të specializuara të shërbimit të kontraktuara për marrjen e masave të sigurisë dhe të shërbimit në mjediset sportive, si dhe numrin e punonjësve të saj, që do aktivizohen në rolin e personelit të sigurisë, përpara, gjatë dhe pas veprimtarisë sportive;
d) vendimet e marra nga komisionet përkatëse të federatës, nëse ka të tilla, për shkeljet e konstatuara lidhur me veprimtarinë sportive.
3. Organizatori i veprimtarisë sportive njofton e merr masa për pjesëmarrjen në veprimtari të subjekteve të tjera, si:
a) shërbimi i ndihmës së parë, urgjenca mjekësore dhe Kryqi i Kuq;
b) SHPSF-ja, kontraktuar për mbulimin e shërbimit të sigurisë, apo policia bashkiake;
c) struktura e operatorit publik të energjisë elektrike për masat në sigurimin e rrymës elektrike në mjedisin sportiv.
4. Organizatori i veprimtarisë sportive të kategorive 1 dhe 2, përveç subjekteve të përcaktuara në pikën 3 të këtij neni, njofton për pjesëmarrjen në veprimtari edhe Shërbimin e Mbrojtjes nga Zjarri dhe Shpëtimit.
5. Policia bashkiake apo SHPSF-ja, e kontraktuar nga organizatori i veprimtarisë sportive për mbulimin e shërbimit të sigurisë, njofton zyrtarisht Policinë e Shtetit:
a) 5 (pesë) ditë para organizimit të veprimtarisë sportive, për:
i. marrjen përsipër të ofrimit të shërbimeve të sigurisë përpara, gjatë dhe pas përfundimit të ndeshjes;
ii. kontratën e nënshkruar me organizatorin e veprimtarisë, si dhe numrin e punonjësve, që do të angazhohen me shërbim;
iii. planin e dislokimit të punonjësve të sigurisë, brenda dhe jashtë mjedisit sportiv;
b) për incidentet e ndodhura gjatë kryerjes së shërbimit.
6. Policia e Shtetit informon zyrtarisht organizatorin e veprimtarisë sportive, për:
a) masat e marra për garantimin e sigurisë së veprimtarisë;
b) personat e kontaktit në strukturat qendrore apo vendore të Policisë së Shtetit:
c) problemet e mangësitë e konstatuara;
ç) masat administrative të marra ndaj tifozëve apo grup-tifozëve për shkeljet e ndryshme të konstatuara.
7. Policia e Shtetit mund të informojë organizatorin e veprimtarisë sportive të një sporti të caktuar mbi bazën e kërkesës me shkrim, për procedimet penale ndaj personave që janë në proces hetimi ose gjykimi apo që janë dënuar për veprat penale të parashikuara nga Kodi Penal lidhur me veprimtaritë sportive të atij sporti.

Neni 8
Identifikimi i personave përgjegjës dhe inspektimi i mjedisit sportiv

Organizatori i veprimtarisë sportive:
a) identifikon punonjësin e Policisë së Shtetit, përgjegjës për veprimtarinë sportive, dhe zyrtarin e mbrojtjes e të sigurisë;
b) identifikon të gjithë individët e tjerë përgjegjës për mbrojtjen dhe sigurinë, shërbimet mjekësore dhe zjarrfikëset;
c) siguron që mjedisi sportiv i veprimtarisë të inspektohet imtësisht dhe të jetë lëshuar një certifikatë sigurie nga autoriteti përgjegjës. Certifikata e sigurisë të jetë e vlefshme para datës së veprimtarisë sportive dhe vendoset në dispozicion të federatës kombëtare ose ndërkombëtare, sipas kërkesës dhe kategorisë së veprimtarisë sportive.

Neni 9
Koordinimi i personelit të sigurisë

1. Organizatori i veprimtarisë sportive të kategorive 1 dhe 2 dhe punonjësi i Policisë së Shtetit, përgjegjës për veprimtarinë sportive, bien dakord për strukturën e komandës e të kontrollit për veprimtarinë sportive dhe sigurojnë që ajo të jetë e dokumentuar, duke përshkruar rrethanat, kur kontrolli i mjedisit sportiv transferohet nga organizatori i veprimtarisë sportive te Policia e Shtetit.
2. Organizatori i veprimtarisë sportive siguron që të ketë punonjës sigurie dhe/ose vullnetarë, për të garantuar sigurinë e tifozëve dhe të pjesëmarrësve në veprimtarinë sportive brenda mjedisit sportiv dhe të publikut në ambientet rrethuese në afërsi. 
3. Policia e Shtetit është në dispozicion për të mbështetur punonjësit e sigurisë dhe SHPSF-në, për të përballuar shpërthimin e dhunës ose prishjen e rendit.


Neni 10
Grupi i menaxhimit të sigurisë së veprimtarisë sportive (GMSVS)

1. Organizatori i veprimtarisë sportive të kategorive 1 dhe 2 krijon GMSVS-në, që përfshin:
a) një zyrtar të lartë, i cili vepron në emër të organizatorit të veprimtarisë sportive;
b) një përfaqësues të lartë nga:
i. çdo autoritet publik apo përfaqësues të agjencive, që lidhen me sigurinë dhe shëndetin; 
ii. punonjës të sigurisë (SHPSF, polici bashkiake apo vullnetarë);
iii. pronari apo administratori i mjedisit sportiv;
iv. ekipet pjesëmarrëse në veprimtari.
c) oficerin e sigurisë së organizatorit të veprimtarisë sportive apo të mjedisit sportiv;
ç) delegatin e organizatës sportive ndërkombëtare të sportit përkatës, nëse ka;
d) oficerin e sigurisë së organizatës sportive ndërkombëtare të sportit përkatës, nëse ka.
2. Organizatori i veprimtarisë sportive identifikon një vend të përshtatshëm takimi brenda mjedisit sportiv, ku grupi takohet në rast të një incidenti të rëndë apo emergjence.
3. Anëtarët e GMSVS-së thirren për takim, nëpërmjet një shenje apo thirrjeje të shkurtër, të koduar, e cila transmetohet nëpërmjet sistemit të adresimit të publikut.
4. Organizatori i veprimtarisë sportive siguron që anëtarët e GMSVS-së të jenë në gjendje të komunikojnë lirisht me telefon ose radio me dhomën e kontrollit të mjedisit sportiv apo me një vend tjetër, ku zhvillohet takimi i GMSVS-së.

KREU III
MËNYRAT DHE MASAT PËR RUAJTJEN E SIGURISË NË VEPRIMTARITË SPORTIVE

Neni 11
Strategjia dhe planifikimi i ndarjes së tifozëve dhe e shpërndarjes së turmave

1. Në një veprimtari sportive, ku tifozët janë të veçuar, nga organizatori i veprimtarisë sportive, në bashkëpunim me Policinë e Shtetit dhe/ose oficerin e sigurisë, hartohet një strategji e ndarjes. Nëse është e nevojshme, kjo strategji përfshin, gjithashtu, një strategji parkimi për grupe të ndryshme tifozësh.
2. Strategjia e shpërndarjes së turmës në fund të veprimtarisë diskutohet në takimin organizativ mëngjesin para veprimtarisë.
3. Numri dhe kualifikimet e ofruesve të ndihmës të parë, të caktuar për të ofruar trajtim të ndihmës së parë për tifozët, miratohet nga autoritetet publike përkatëse, të cilat përcaktojnë gjithashtu numrin e ambulancave, që do të jenë në vend gjatë veprimtarisë sportive.
4. Ofruesit e ndihmës së parë duhet të dallohen lehtësisht.
5. Për Policinë e Shtetit, shërbimin mjekësor dhe zjarrfikëset, në përputhje me kërkesat e autoriteteve publike, duhet të ofrohen dhoma dhe ambiente të përshtatshme brenda e përreth mjedisit sportiv.

Neni 12
Informacionet për të gjithë tifozët

Organizatori i veprimtarisë sportive ofron informacionin e mëposhtëm për të gjithë tifozët:
a) orën e hapjes së mjedisit sportiv, ku zhvillohet veprimtaria;
b) hartën e mjedisit sportiv, brenda dhe përreth tij, duke përfshirë rrugët e hyrjes, vendparkimet, ndalesat e transportit publik dhe vendndodhjen e sektorëve të shikimit;
c) rregulloret bazë të mjedisit sportiv, duke përfshirë ndalimin e:
i. hyrjes në to nën efektin e alkoolit; 
ii. zotërimit e të përdorimit të lëndëve piroteknike dhe të mjeteve ofenduese; 
iii. sendeve dhe të lëndëve të ndaluara brenda mjedisit sportiv;
iv. hedhjes së ndonjë sendi; 
v. hyrjes së paautorizuar në zonën e lojës; 
vi. përdorimit të gjuhës raciste, homofobike, fyese dhe abuzive; 
vii. qëndrimit në këmbë në një zonë me ulëse.

Neni 13
Informacionet për tifozët miq për veprimtaritë sportive ndërkombëtare

Për veprimtaritë zyrtare sportive ndërkombëtare në Shqipëri, organizatori i veprimtarisë i ofron, nëpërmjet faqes së tij në internet, klubit mik sa më shumë informacion që është e mundur, për t’ua shpërndarë tifozëve miq, duke përfshirë:
a) kërkesat për vizë, nëse ka;
b) kufizimet e importit doganor;
c) njësitë valutore dhe vlerat ekuivalente në monedhën vendëse;
ç) distancat nga pikat e ndryshme të mbërritjes (aeroporti, stacioni, porti) deri në qendër të qytetit dhe deri te mjedisi sportiv, ku zhvillohet veprimtaria sportive;
d) adresën e pikës së kontaktit, në raste emergjence, dhe emrin e kontaktit të organizatorit të veprimtarisë sportive jashtë vendit;
dh) adresën dhe numrin e telefonit të ambasadës ose të konsullatës lokale;
e) hartën e mjedisit sportiv, brenda dhe rreth tij, që tregon sektorët e ndryshëm, rrugët e hyrjes nga qyteti dhe vendndodhjen e zonave të caktuara të parkimit;
ë) hollësitë e shërbimeve të transportit publik nga qendra e qytetit deri te mjedisi sportiv;
f) dispozitat specifike ligjore lidhur me sjelljen e gabuar në veprimtaritë sportive në shtetin pritës;
g) sendet e ndaluara brenda mjedisit sportiv;
gj) treguesit e çmimeve mesatare për ushqimin, tarifat e taksive dhe të transportit publik;
h) paralajmërimet e autoriteteve lokale për shëndetin, nëse ka.

Neni 14
Ekipi mik dhe tifozët, siguria e ekipit mik

1. Organizatori i veprimtarisë sportive të kategorive 1 dhe 2 bën një vlerësim të rrezikut, në bashkëpunim me Policinë e Shtetit dhe, sa herë që nuk ofrohet shoqërimi nga Policia e Shtetit për lëvizjen e ekipeve dhe të zyrtarëve, arsyet duhet të regjistrohen në këtë vlerësim të rrezikut.
2. Organizatori i veprimtarisë sportive kërkon bashkëpunimin e Policisë së Shtetit për të garantuar sigurinë e ekipit mik e të zyrtarëve të tij në hotelin e tyre dhe kur udhëtojnë për në vendin e trajnimit e të ndeshjes.

Neni 15
Udhëtimi i tifozëve miq

1. Organizatori i veprimtarisë sportive të kategorive 1 dhe 2 dhe federatat ose klubet e ekipeve pjesëmarrëse, pas vlerësimit të rrezikut dhe nëse këshillohet, marrin masa për të mos lejuar udhëtimin e tifozëve për ndjekjen e veprimtarisë sportive. 
2. Për veprimtaritë sportive të kategorive 1 dhe 2, ku do të marrin pjesë tifozët e një klubi mik, ofrohen punonjës të sigurisë dhe oficerë ndërlidhës për tifozët nga klubi mik, për të shoqëruar e ndihmuar tifozët që udhëtojnë. Oficerët ndërlidhës për tifozët mundësojnë komunikimin për organizatorët e ndeshjes, autoritetet publike dhe tifozët. Punonjësit e sigurisë ndihmojnë tifozët gjatë udhëtimit të tyre nga vendi i nisjes drejt vendit ku do të organizohet veprimtaria sportive dhe anasjelltas. Numri i punonjësve të sigurisë të federatës ose të klubit pritës nuk duhet të ulet, për shkak të pranisë së punonjësve të sigurisë të federatës ose klubit mik.
3. Numri i punonjësve të sigurisë që udhëtojnë duhet të jetë proporcional me numrin e tifozëve që udhëtojnë. Për çdo 500 (pesëqind) deri në 1 000 (një mijë) tifozë ofrohen 2 (dy) punonjës të sigurisë që udhëtojnë. Katër punonjës të tjerë të sigurisë që udhëtojnë ofrohen për çdo 1 000 (një mijë) tifozë shtesë ose më pak që do të udhëtojnë. Oficerët ndërlidhës për tifozët mund të përfshihen në numrin e përgjithshëm të punonjësve të sigurisë që udhëtojnë.
4. Kur federata ose klubi mik nuk i plotëson kërkesat e mësipërme për të ofruar punonjës të sigurisë që udhëtojnë, mund të vendoset si masë disiplinore një ulje e pjesshme, prej 5 (pesë) %, ose totale e numrit të biletave për ndeshjet e ardhshme, që përfshijnë federatën a klubin përkatës.

Neni 16
Bileta dhe të dhënat e mbajtësit të saj

1. Organizatori i veprimtarisë sportive mban të dhëna personale të personave, të cilëve u shiten ose u jepen biletat, ku përfshihen emri, data e lindjes dhe adresa.
2. Të dhënat personale, të përcaktuara në pikën 1 të këtij neni, për veprimtaritë e kategorive 1 dhe 2, vihen në dispozicion, sipas kërkesës të Policisë së Shtetit, në vendin ku zhvillohet veprimtaria, në përputhje me legjislacionin për mbrojtjen e të dhënave personale.
3. Kur biletat u ndahen palëve të treta për shpërndarje, duke përfshirë klubet e tifozëve, organizatori i ndeshjes, federata ose klubi përkatës sigurohen që këto palë të treta të mos u japin bileta marrësve, të cilët nuk kanë paraqitur dokumente identifikimi.
4. Kur pala, sipas përcaktimit të pikës 3 të këtij neni, nuk i plotëson kërkesat në lidhje me regjistrimin e të dhënave të mbajtësit dhe vënien në dispozicion të këtyre të dhënave, mund të vendoset si masë disiplinore një ulje e pjesshme, prej 5 (pesë) % ose totale e numrit të biletave për ndeshjet e ardhshme që përfshijnë këtë palë.
5. Pala, sipas përcaktimit të pikës 3 të këtij neni, ofron të gjitha informacionet e mundshme për numrin e personave që besohet se po udhëtojnë për të ndjekur një ndeshje në vendin pritës, pa bileta. Informacioni ofrohet, gjithashtu, për kërkesën e mundshme për bileta nga tifozët e ekipit mik, që jetojnë në vendin pritës. 

Neni 17
Hapja e portave të mjedisit sportiv për tifozët

Organizatori i veprimtarisë sportive, së bashku me punonjësin e Policisë së Shtetit, përgjegjës për veprimtarinë sportive, dhe oficerin e sigurisë vendosin orën kur hapen dyert e mjedisit sportiv për tifozët, duke marrë parasysh kriteret e mëposhtme:
a) kapacitetin e hyrjes, i cili përcaktohet nga numri maksimal i tifozëve, që mund të hyjnë në mënyrë të sigurt në mjedisin sportiv në një periudhë njëorëshe, në bazë të normës së hyrjes ose të rrjedhës së kalimit në pajisjen rrotulluese, për mjedisin sportiv në tërësi dhe për secilin sektor të mjedisit sportiv në veçanti;
b) numrin e parashikuar të tifozëve dhe kapacitetin e përgjithshëm maksimal të sigurt të mjedisit sportiv;
c) strategjinë e ndarjes jashtë mjedisit sportiv.

Neni 18
Kontrolli i mjedisit sportiv dhe ndalimi i hyrjes në të

1. Organizatori i veprimtarisë sportive sigurohet, që:
a) mjedisi sportiv të ruhet nga ndërhyrja e paautorizuar për një periudhë të përshtatshme para ditës së veprimtarisë sportive. Kjo periudhë përcaktohet në përputhje me vlerësimin e përgjithshëm të rrezikut të ndërmarrë për veprimtarinë nga organizatori i saj dhe autoritetet publike;
b) të kryhet një kontroll i hollësishëm i sigurisë në mjedisin sportiv për persona të paautorizuar, sende dhe lëndë të ndaluara, para se të pranohen tifozët. 
2. Organizatori i veprimtarisë sportive bashkëpunon me njësinë e Policisë së Shtetit për t’u siguruar që çdo personi që i ndalohet hyrja në mjedisin sportiv për ndonjë nga arsyet e parashikuara nga ligji, sipas vendimit të Komisionit të Shqyrtimit të Kundërvajtjeve Administrative pranë komisariatit të Policisë së Shtetit, nën juridiksionin e të cilit zhvillohet veprimtaria sportive, ku është konstatuar kundërvajtja, ose që është dëbuar nga mjedisi sportiv, të mos pranohet ose ripranohet dhe që personi të mbahet larg nga mjedisi sportiv gjatë zhvillimit të veprimtarisë sportive.

Neni 19
Tabelat treguese

Kur sistemi i biletave është i koduar me ngjyra, që përputhet me paraqitjen e sektorit, ngjyrat e duhura duhet të shfaqen në të gjitha tabelat treguese që drejtojnë tifozët në sektorë të ndryshëm të mjedisit sportiv.

Neni 20
Ndarja e tifozëve

1. Nëse kërkohet nga rrethanat, ndarja e grupeve të ndryshme të tifozëve fillon sa më larg që të jetë e mundur nga mjedisi sportiv, për t’u mbrojtur nga përzierja e padëshirueshme e tyre në hyrjet e mjedisit sportiv ose në zonat e pajisjeve rrotulluese, për kalimin e vetëm një personi.
2. Për grupet e ndryshme të tifozëve sigurohen vendparkime të ndara për makinat dhe autobusët, mundësisht në anë të ndryshme të mjedisit sportiv dhe sa më afër sektorëve të tyre përkatës të shikimit.

Neni 21
Rrugët e kalimit dhe kufizimi i lëvizjes së tifozëve

1. Organizatori i veprimtarisë sportive merr masa për të siguruar që të gjitha rrugët e kalimit të tifozëve, korridoret, shkallët, dyert, portat dhe rrugët e daljes në raste emergjente të jenë të lira nga çdo pengesë, e cila mund të pengojë kalimin e lirë të tyre.
2. Organizatori i veprimtarisë sportive merr masa për t’u siguruar që tifozët të mos lëvizin nga njëri sektor në tjetrin.
3. Nëse është e nevojshme prania e më shumë se një grupi tifozësh në një sektor të veçantë, vendoset një ndarje ndërmjet tyre me anë të një barriere të kontrolluar nga personeli i sigurisë ose duke krijuar një “zonë të ndaluar”, pa tifozë, ku qëndron vetëm personeli i sigurisë.

Neni 22
Dyert dhe portat e mjediseve sportive të mbyllura

Organizatori i veprimtarisë sportive merr masa për të siguruar që:
a) dyert dhe portat e daljes së mjediseve sportive të mbyllura, si dhe portat që lidhin zonat e tifozëve me zonën e zhvillimit të veprimtarisë sportive të jenë të shkyçura ndërkohë që ata janë në mjedis sportiv;
b) në secilën prej dyerve a portave qëndron në çdo moment një punonjës i sigurisë i caktuar posaçërisht për të siguruar rrugë të menjëhershme evakuimi në raste emergjente;
c) në rastin e dyerve të daljes dhe të portave rrethuese, që kontrollohen e hapen nga distanca me mjete elektronike ose magnetike, kontrolli i funksionimit të këtij mekanizmi duhet të vendoset në dhomën e kontrollit. Sistemi i hapjes në distancë testohet para çdo veprimtarie sportive.

Neni 23
Prania e personelit të sigurisë

1. Personeli i sigurisë, ofruesit e ndihmës së parë, personeli i shërbimit mjekësor dhe personeli i zjarrfikësve, si dhe njoftuesit e adresimeve për publikun janë në pozicionet e tyre të caktuara brenda dhe rreth mjedisit sportiv, përpara se mjedisi sportiv të hapet për tifozët, dhe qëndrojnë në këto pozicione gjatë gjithë kohës që tifozët janë në stadium e derisa turma të jetë shpërndarë, në përputhje me udhëzimet e punonjësit të Policisë së Shtetit, përgjegjës për veprimtarinë sportive, ose të oficerit të sigurisë.
2. Pajisjet rrotulluese, dyert dhe portat e hyrje-daljes janë operacionale dhe monitorohen nga personeli i sigurisë.
3. Personeli i sigurisë është i disponueshëm në hyrjet e mjedisit sportiv, te pajisjet rrotulluese dhe në brendësinë e mjedisit sportiv, sipas vlerësimit të oficerit të sigurisë.
4. Personeli i sigurisë është në detyrë brenda mjedisit sportiv për t’u siguruar që tifozët të drejtohen në vendet e tyre pa vonesa dhe konfuzion.
5. Personeli i sigurisë njeh planimetrinë e mjedisit sportiv dhe procedurat e sigurisë, të emergjencës e të evakuimit.

Neni 24
Kontrolli i tifozëve

1. Tifozët kontrollohen fillimisht nga personeli i sigurisë në gardhin e perimetrit të jashtëm, nëse ka një të tillë ose në kordonin e jashtëm të krijuar nga personeli i sigurisë në rastin e mjediseve, që nuk kanë një gardh të jashtëm rrethues, për t’u siguruar që vetëm mbajtësit e biletave të afrohen te pajisjet rrotulluese dhe për të bërë kontrollet e para për të parandaluar futjen e objekteve apo të lëndëve të ndaluara në mjedisin sportiv.
2. Kontrollet dhe kërkimet përfundimtare kryhen nga personeli i sigurisë jashtë pajisjeve rrotulluese për t’u siguruar, që:
a) tifozët të hyjnë në pjesën e duhur të mjedisit sportiv;
b) tifozët të mos sjellin në mjedisin sportiv pije alkoolike, fishekzjarrë, flakadanë, lëndë piroteknike dhe sende të tjera të forta, të rrezikshme për jetën e shëndetin e pjesëmarrësve, që ka të ngjarë të përdoren në akte dhune;
c) hyrja është e ndaluar për personat e njohur a të mundshëm që cenojnë rendin e sigurinë ose personat që janë nën ndikimin e alkoolit apo të lëndëve narkotike.
3. Çdo tifoz kontrollohet nga një anëtar i personelit të sigurisë i së njëjtës gjini.

Neni 25
Mbrojtja e zonës së zhvillimit të veprimtarisë sportive

1. Organizatori i veprimtarisë sportive siguron që sportistët e zyrtarët e veprimtarisë sportive të mbrohen nga ndërhyrja e tifozëve në zonën e zhvillimit të veprimtarisë sportive.
2. Organizatori i veprimtarisë sportive siguron që zona e zhvillimit të veprimtarisë sportive të mbrohet nga ndërhyrja e tifozëve në të.

Neni 26
Dhoma e kontrollit të mjedisit sportiv

1. Organizatori i veprimtarisë sportive, në përputhje me standardet e përcaktuara në rregulloren e federatës ndërkombëtare të sportit përkatës, siguron një qasje të integruar për mbrojtjen, sigurinë dhe shërbimet me anë të dhomës së kontrollit të mjedisit sportiv, sistemit të kamerave me qark të mbyllur dhe sistemeve të monitorimit e të komunikimit.
2. Oficeri i mbrojtjes dhe i sigurisë, punonjësi i Policisë së Shtetit, përgjegjës për veprimtarinë sportive, dhe përfaqësuesit e shërbimeve të tjera mjekësore vendosen në dhomën e kontrollit për të reaguar ndaj incidenteve në mjedisin sportiv dhe rreth tij.
3. Sistemi i kamerave me qark të mbyllur i mjedisit sportiv përdoret nga punonjësi i Policisë së Shtetit, përgjegjës për veprimtarinë sportive, dhe oficeri i mbrojtjes dhe sigurisë, për të monitoruar tifozët, rrugët e hyrjet në mjedis sportiv, si dhe zonat e shikimit brenda tyre.
4. Në rastin e mjediseve sportive të kategorive 1 dhe 2, ku nuk ka dhomë kontrolli, planet duhet të jenë në dispozicion në një vend të paracaktuar brenda mjedisit sportiv.

Neni 27
Përsëritjet në ekranet gjigante

Organizatori i veprimtarisë sportive siguron që imazhet, të cilat shfaqen gjatë veprimtarisë në ekranin gjigant të mjedisit sportiv, nuk nxisin ndonjë formë të prishjes së rendit dhe të sigurisë. Imazhet e shfaqura duhet të respektojnë parimet e fair-play-t dhe nuk duhet të jenë me zë.

Neni 28
Sistemi i adresimit të publikut

1. Sistemi i adresimit të publikut të mjedisit sportiv duhet të dëgjohet qartë, brenda dhe jashtë mjedisit sportiv, në të gjitha rrethanat, duke marrë parasysh veçanërisht zhurmën e tepërt të turmës.
2. Folësit e trajnuar për të përkthyer në gjuhë të huaj, për tifozët miq të huaj, duhet të jenë të disponueshëm kur kërkohet. Nëse është e mundur, flet një spiker, zëri i të cilit është i njohur për tifozët, që vizitojnë mjedisin sportiv në vendin e tyre.
3. Njoftimet që jepen nëpërmjet sistemit të adresimit të publikut kanë karakter neutral dhe nuk përdoren, për:
a) përhapjen e mesazheve politike;
b) mbështetjen e ekipit vendës;
c) diskriminimin ndaj ekipit mik.

Neni 29
Sendet e palejuara në mjediset sportive

1. Ndalohen mbajtja dhe përdorimi në objektet e mjediset sportive dhe gjatë zhvillimit të veprimtarive sportive i fishekzjarrëve, flakadanëve, lëndëve piroteknike dhe sendeve të tjera, të rrezikshme për jetën e shëndetin e pjesëmarrësve, i armëve të të gjitha llojeve, si edhe përdorimi e tregtimi i pijeve alkoolike.
2. Pijet joalkoolike, të cilat shiten apo shpërndahen, të shërbehen në enë letre ose plastike të hapura, që nuk mund të përdoren në mënyrë të rrezikshme.

Neni 30
Veprimet politike

Promovimi a njoftimi, me çdo lloj mjeti, i mesazheve politike ose i ndonjë veprimi tjetër politik, brenda dhe në afërsi të mjedisit sportiv, është i ndaluar para, gjatë dhe pas veprimtarisë sportive.

Neni 31
Veprimet provokuese dhe racizmi

[bookmark: _GoBack]1. Organizatori i veprimtarisë sportive, së bashku me punonjësin e Policisë së Shtetit, përgjegjës për veprimtarinë sportive dhe oficerin e mbrojtjes e të sigurisë, parandalon çdo veprim provokues, që ndërmerret nga tifozët brenda ose në afërsi të mjedisit sportiv, sa i përket provokimit verbal nga tifozët ndaj lojtarëve a tifozëve kundërshtarë, në nivele të papranueshme, sjellje raciste dhe përdorimit të mjeteve ofendues.
2. Organizatori i veprimtarisë sportive, punonjësi i Policisë së Shtetit, përgjegjës për veprimtarinë sportive, dhe oficeri i mbrojtjes e sigurisë ndërhyjnë nëpërmjet sistemit të adresimit të publikut ose drejtpërdrejt, në rastet e parashikuara në pikën 1 të këtij neni.

Neni 32
Mbajtja e tifozëve në stadium

Punonjësi i Policisë së Shtetit, përgjegjës për veprimtarinë sportive, ose oficeri i mbrojtjes e sigurisë vendos që, për arsye sigurie, një grup tifozësh duhet të mbahet brenda mjedisit sportiv, ndërsa tifozët e tjerë të shpërndahen. Sa herë që është e mundur, ky vendim i komunikohet federatës ose klubit mik paraprakisht, në mënyrë që informacioni të mund të përcillet te tifozët e tyre. Në çdo rast:
a) vendimi për të mbajtur një grup tifozësh duhet të shpallet nëpërmjet sistemit të adresimit të publikut në gjuhën e grupit të tifozëve, të cilit i drejtohet;
b) njoftimi duhet të përsëritet pak para përfundimit të ndeshjes;
c) ata duhet të informohen rregullisht për kohën që mund t’u duhet të presin para se të lejohen të largohen nga mjedisi sportiv.

KREU IV
DISPOZITA TË FUNDIT

Neni 33
Monitorimi i masave

Ministria përgjegjëse për sportin monitoron realizimin e masave për parandalimin e dhunës në veprimtaritë sportive nga organizatat sportive, sipas përcaktimeve në këtë vendim. 

Neni 34
Organet zbatuese

Ngarkohen Ministria e Arsimit dhe Sportit, Ministria e Brendshme, Drejtoria e Përgjithshme e Policisë së Shtetit, njësitë e vetëqeverisjes vendore dhe organizatat sportive shqiptare për zbatimin e këtij vendimi.

Neni 35
Hyrja në fuqi

Ky vendim hyn në fuqi pas botimit në Fletoren Zyrtare.

